Gábor Bethlen
Store norske leksikon,Historie,Verdens historie og samtidshistorie,Europa,Ungarns historie
Gábor Bethlen var en ungarsk adelsmann. Han var fra 1613 fyrste av Transilvania, og han forsøkte å gjenreise det selvstendige ungarske kongedømmet.
Bethlen var som så mange ungarske adelsmenn kalvinist, og støttet de tsjekkiske stender ved oppstanden i 1618, som innledet trettiårskrigen. I 1620 ble Bethlen valgt til konge av Ungarn, men ved freden med keiser Ferdinand 2 i Nikolsburg i 1621 måtte han gi avkall på tittelen. Senere deltok han i forsøkene på å få i stand en bred internasjonal koalisjon mot habsburgerne. Bethlen var med i felttogene mot keiseren i 1623 og 1626, og var engasjert i forhandlinger om forbund med den svenske kongen Gustav 2 Adolf og med Polen da han døde.I sitt land fremmet han rettspleie, næringsliv og utdanningsvesen, og våket over religionsfriheten. Les mer i Store norske leksikon Ungarns historie